CELEX: 32020D2183
Language: sk
Date: 2020-12-21 00:00:00
Title: Vykonávacie rozhodnutie Komisie (EÚ) 2020/2183 z 21. decembra 2020 o určitých ochranných opatreniach v súvislosti s podávaním správ o infekcii vírusom SARS-Cov-2 u noriek a iných zvierat čeľade lasicovité a u psíkov medvedíkovitých [oznámené pod číslom C(2020) 9531] (Text s významom pre EHP)

22.12.2020   
               
               
                  SK
               
               
                  Úradný vestník Európskej únie
               
               
                  L 433/76
               
            
         VYKONÁVACIE ROZHODNUTIE KOMISIE (EÚ) 2020/2183
         z 21. decembra 2020
         o určitých ochranných opatreniach v súvislosti s podávaním správ o infekcii vírusom SARS-Cov-2 u noriek a iných zvierat čeľade lasicovité a u psíkov medvedíkovitých
         
            
               [oznámené pod číslom C(2020) 9531]
            
         
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Rady 89/662/EHS z 11. decembra 1989 o veterinárnych kontrolách v obchode vnútri Spoločenstva s cieľom dobudovania vnútorného trhu (1), a najmä na jej článok 9 ods. 4,
         so zreteľom na smernicu Rady 90/425/EHS z 26. júna 1990 týkajúcu sa veterinárnych kontrol uplatňovaných v obchode vnútri Únie s určitými živými zvieratami a výrobkami s ohľadom na vytvorenie vnútorného trhu (2), a najmä na jej článok 10 ods. 4,
         keďže:
         
                     (1)
                  
                  
                     V roku 2020 bol hlásený výskyt infekcie vírusom SARS-CoV-2 u noriek a zistilo sa, že môže dôjsť k prenosu z človeka na norku a z norky na človeka. Prípady výskytu infekcie vírusom SARS-CoV-2 u noriek boli hlásené v niektorých členských štátoch a tretích krajinách. Okrem toho jeden členský štát nahlásil prípady výskytu ochorenia COVID-19 u človeka, keď došlo k infekcii variantmi vírusu SARS-Cov-2 súvisiacimi s norkami. V štúdiách amerického centra pre kontrolu a prevenciu chorôb (Centers for Disease Control and Prevention) z decembra 2020 sa uvádza, že na SARS-CoV-2 sú vnímavé aj psíky medvedíkovité (Nyctereutes procyonoides).
                  
               
                     (2)
                  
                  
                     Európske centrum pre prevenciu a kontrolu chorôb (ECDC) uverejnilo 12. novembra 2020 rýchle posúdenie rizika týkajúce sa zistenia výskytu nových variantov SARS-Cov-2 súvisiacich s norkami.
                  
               
                     (3)
                  
                  
                     ECDC vo svojom rýchlom posúdení rizika dospelo k záveru, že celkovú úroveň rizika, ktoré pre zdravie ľudí predstavujú varianty vírusu SARS-Cov-2 súvisiace s norkami, možno určiť v rozsahu od nízkej úrovne v prípade celkovej populácie až po veľmi vysokú v prípade zdravotne ohrozených osôb, ktoré sú exponované v pracovnom prostredí. V rýchlom posúdení rizika sa takisto uvádzalo, že je potrebné ďalšie skúmanie s cieľom posúdiť, či varianty vírusu SARS-CoV-2 súvisiace s norkami môžu mať vplyv na riziko opätovnej infekcie, zníženie účinnosti očkovacej látky alebo menší prínos liečby.
                  
               
                     (4)
                  
                  
                     Svetová organizácia pre zdravie zvierat (OIE) vydala 12. novembra 2020 vyhlásenie o ochorení COVID-19 a norkách, podľa ktorého riziko, že sa vnímavé zvieratá, akými sú norky, stanú rezervoárom SARS-Cov-2, vyvoláva celosvetové obavy, pretože akýkoľvek prenos na človeka by mohol mať následky na verejné zdravie.
                  
               
                     (5)
                  
                  
                     Psíky medvedíkovité sú považované za vnímavé na infekciu vírusom SARS-CoV-2 a OIE vyzvala štáty, aby zvieratá vnímavé na infekciu vírusom SARS-CoV-2, ako sú norky a psíky medvedíkovité, monitorovali a aby prijali prístup „jedno zdravie“.
                  
               
                     (6)
                  
                  
                     V súlade so smernicou Európskeho parlamentu a Rady 2003/99/ES (3) majú členské štáty zabezpečiť zber údajov o výskyte zoonóz a pôvodcov zoonóz.
                  
               
                     (7)
                  
                  
                     V súlade s článkom 10 ods. 1 smernice 90/425/EHS má každý členský štát bezodkladne informovať ostatné členské štáty a Komisiu o prepuknutí nákaz na svojom území, o akýchkoľvek zoonózach, chorobách alebo iných príčinách, ktoré by pravdepodobne predstavovali vážne riziko pre zdravie zvierat alebo zdravie ľudí.
                  
               
                     (8)
                  
                  
                     V súlade s článkom 9 ods. 1 smernice 89/662/EHS má každý členský štát bezodkladne oznámiť ostatným členským štátom a Komisii prepuknutie nákaz na svojom území, výskyt každej zoonózy, ochorenia alebo skutočnosti, ktoré by mohli viesť k vážnemu ohrozeniu zdravia zvierat alebo ľudí.
                  
               
                     (9)
                  
                  
                     Okrem týchto požiadaviek na okamžité hlásenie treba zaviesť účinný, harmonizovaný systém podávania správ na bezodkladnú výmenu všetkých relevantných informácií, a to s cieľom umožniť posúdenie rizika v rámci prístupu „jedno zdravie“ a objasniť a identifikovať prípadné možnosti riadenia rizík, pokiaľ ide o riziká vyplývajúce z cirkulácie variantov vírusu SARS-CoV-2 súvisiacich s norkami u zvierat čeľade lasicovité a u psíkov medvedíkovitých.
                  
               
                     (10)
                  
                  
                     Vzhľadom na naliehavosť posúdenia rizika, ktoré predstavuje epidemiologická situácia v Únii, pokiaľ ide o výskyt SARS-CoV-2 u noriek a iných zvierat čeľade lasicovité a u psíkov medvedíkovitých, by členské štáty mali Komisii podávať pravidelné správy o výskyte uvedenej infekcie u držaných zvierat alebo voľne žijúcich zvierat čeľade lasicovité a u psíkov medvedíkovitých. Na zabezpečenie riadnej komunikácie o rizikách v rámci Únie má Komisia poskytovať členským štátom zhrnutie zhromaždených informácií. Je vhodné stanoviť v tomto rozhodnutí vzor správy, v ktorej sú údaje štruktúrované podľa prepuknutia nákazy a podľa druhov vnímavých na vírus SARS-CoV-2. Toto rozhodnutie by malo nadobudnúť účinnosť čo najskôr v zmysle právneho rámca stanoveného smernicou 90/425/EHS a smernicou 89/662/EHS. Zhromaždené a predložené údaje podliehajú nariadeniu Európskeho parlamentu a Rady (EÚ) 2016/679 (4).
                  
               
                     (11)
                  
                  
                     Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO ROZHODNUTIE:
         
            Článok 1
            
               1.   Členské štáty podajú Komisii správu do troch dní od prvého potvrdenia infekcie noriek a iných zvierat čeľade lasicovité (Mustelidae) a psíkov medvedíkovitých (Nyctereutes procyonoides) vírusom SARS-CoV-2 na svojom území.
            
            
               2.   Ak sa po prvom potvrdení v zmysle odseku 1 objavia ďalšie výskyty alebo ohniská nových infekcií vírusom SARS-CoV-2 u zvierat uvedených v odseku 1, členské štáty podajú každý týždeň nadväzujúcu správu. Členské štáty podajú nadväzujúcu správu aj v prípade, ak existujú relevantné aktuálne informácie o epidemiologickom vývoji choroby a jej zoonotických dôsledkoch.
            
            
               3.   Správy uvedené v odsekoch 1 a 2 obsahujú pre každý výskyt infekcie alebo pre každé jej ohnisko informácie uvedené v prílohe k tomuto rozhodnutiu.
            
            
               4.   Správy uvedené v odsekoch 1 a 2 sa podávajú v elektronickom formáte, ktorý určí Komisia v rámci Stáleho výboru pre rastliny, zvieratá, potraviny a krmivá.
            
         
         
            Článok 2
            
               1.   Komisia informuje členské štáty v rámci Stáleho výboru pre rastliny, zvieratá, potraviny a krmivá o správach podaných členskými štátmi v súlade s článkom 1.
            
            
               2.   Komisia uverejní na svojom webovom sídle len na informačné účely aktualizovaný súhrn informácií uvedených v správach podaných členskými štátmi v súlade s článkom 1.
            
         
         
            Článok 3
            Toto rozhodnutie sa uplatňuje do 20. apríla 2021.
         
         
            Článok 4
            Toto rozhodnutie je určené členským štátom.
         
         
            V Bruseli 21. decembra 2020
            
               
                  Za Komisiu
               
               Stella KYRIAKIDES
               
                  členka Komisie
               
            
         
         
            (1)  Ú. v. ES L 395, 30.12.1989, s. 13.
         
            (2)  Ú. v. ES L 224, 18.8.1990, s. 29.
         
            (3)  Smernica Európskeho parlamentu a Rady 2003/99/ES zo 17. novembra 2003 o monitoringu zoonóz a pôvodcoch zoonóz, ktorou sa mení a dopĺňa rozhodnutie Rady 90/424/EHS a ruší smernica Rady 92/117/EHS (Ú. v. EÚ L 325, 12.12.2003, s. 31).
         
            (4)  Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (Ú. v. EÚ L 119, 4.5.2016, s. 1).
      
      
         
            PRÍLOHA
            Informácie, ktoré sa majú uvádzať v správach podľa článku 1 v súvislosti s výskytmi infekcie vírusom SARS-CoV-2 u noriek a iných zvierat čeľade lasicovité a u psíkov medvedíkovitých (ďalej len „vnímavé druhy“)
            
               1.   
               
                  Dátum podania správy;
               
            
            
               2.   
               
                  Členský štát;
               
            
            
               3.   
               
                  Typ správy (správa o prvom potvrdení/nadväzujúca týždenná správa);
               
            
            
               4.   
               
                  Celkový počet ohnísk/výskytov v členskom štáte uvedených v správe;
               
            
            
               5.   
               V prípade každého ohniska/výskytu uveďte:
               
                           a)
                        
                        
                           poradové číslo každého ohniska/výskytu v členskom štáte;
                        
                     
                           b)
                        
                        
                           región a približnú zemepisnú polohu zariadenia alebo iného miesta, kde boli zvieratá držané alebo kde sa nachádzali;
                        
                     
                           c)
                        
                        
                           dátum podozrenia;
                        
                     
                           d)
                        
                        
                           dátum potvrdenia;
                        
                     
                           e)
                        
                        
                           diagnostickú metódu (diagnostické metódy);
                        
                     
                           f)
                        
                        
                           dátum odhadu zavlečenia vírusu do daného zariadenia alebo na dané miesto;
                        
                     
                           g)
                        
                        
                           možný zdroj vírusu;
                        
                     
                           h)
                        
                        
                           prijaté kontrolné opatrenia (podrobnosti (1));
                        
                     
                           i)
                        
                        
                           počet vnímavých zvierat v danom zariadení alebo na danom mieste (podľa vnímavých druhov);
                        
                     
                           j)
                        
                        
                           počet klinicky alebo subklinicky postihnutých zvierat v danom zariadení alebo na danom mieste (podľa vnímavých druhov; ak nie je k dispozícii presný údaj, uveďte odhad);
                        
                     
                           k)
                        
                        
                           chorobnosť: počet klinicky postihnutých zvierat (podľa vnímavých druhov) s príznakmi pripomínajúcimi COVID-19 v danom zariadení alebo na danom mieste v súvislosti s počtom vnímavých zvierat a so súhrnným opisom klinických príznakov (ak nie je k dispozícii presný údaj, uveďte odhad);
                        
                     
                           l)
                        
                        
                           úmrtnosť: počet zvierat (podľa vnímavých druhov), ktoré v danom zariadení alebo na danom mieste uhynuli (ak nie je k dispozícii presný údaj, uveďte odhad);
                        
                     
            
               6.   
               
                  Údaje o molekulárnej epidemiológii, významné mutácie;
               
            
            
               7.   
               
                  Relevantné údaje o prípadoch u ľudí v danom členskom štáte, ktoré priamo súvisia s ohniskami/výskytmi u zvierat podľa článku 1 ods. 1 a 2;
               
            
            
               8.   
               
                  Iné relevantné informácie.
               
            
            
               (1)  Kontrola premiestňovania v rámci krajiny; dohľad v rámci uzavretej oblasti alebo ochranného pásma; vysledovateľnosť; karanténa; úradné zneškodnenie tiel zvierat, vedľajších produktov a odpadu; likvidácia zvierat; kontrola rezervoárov u voľne žijúcich zvierat; vymedzenie pásiem; dezinfekcia; povolená vakcinácia (ak existuje vakcína); žiadna liečba postihnutých zvierat ani iné príslušné opatrenia.